Universis presentes literas inspecturis, frater Guillelmus, prior de Charitate ac ejusdem loci conventus, salutem in Domino ad perpetuam rei memoriam. Ad supplicationem carissimi fratris nostri Joannis de Chevigniaco, granatarii nostri Caritatensis, rectoris confratrie ad honorem Dei et beatissime virginis Marie et beatorum Joannis Baptiste et Joannis Evangeliste, necnon et aliorum confratrum, tam religiosorum quam secularium, de authoritate pariter et consensu bone memorie domni Petri, quondam predecessoris nostri, prioris Charitatensis, debite et cum deliberatione, institute ac etiam ordinate et ut imperpetuum tam opus laudabile valeat permanere, ordinavimus et ordinamus in modum qui sequitur et in formam, primo quod in ecclesia nostra Charitatensi, in altari beati Jacobi apostoli sito et ab antiquo constructo in ecclesia nostra supradicta, juxta capellam vulgariter vocatam sepulchrum, celebrentur perpetuo qualibet hebdomada quatuor misse, videlicet die lune, de beato Joanne Baptista, die mercurii et die veneris de mortuis, pro confratribus defunctis, et die sabbati de sancto Joanne Evangelista, prout ordinacio et consuetudo de eisdem in talibus commemorationibus exposcit et requirit et si diebus prelibatis propter impedimentum solemnitatum vel diei celebrari non valeant, die sequenti immediate celebrentur, ita tamen quod non sit defectus de predictis. Celebretur etiam in crastino quatuor solemnitatum sanctorum predictorum Joannis Baptiste et Evangeliste missa in dicto altari defunctorum pro confratribus supradictis. Accendantur autem duo cerei quilibet dimidie libre, in omnibus missis superius expressis. Erit etiam torchia quatuor librarum ponderis pro elevatione corporis Christi in omnibus missis sepedictis accendenda. Apponatur ad predicta facienda et complenda diligenter ac etiam exequenda, vicarius secularis perpetuus idoneus, promotus in sacris ordinibus sacerdotii, qui predicta devote et singulariter valeat ad Dei et sanctorum predictorum laudem adimplere, sitque scientie vite et moribus commendandus, nec aliud beneficium, officium, ecclesiam vel altare, quandiu dictum altare seu capellaniam possidebit, poterit obtinere, et si aliud vel aliam obtinuerit acceptaveritque seu habuerit, vacabit ipsum altare seu capellania, et alteri conferri poterit absque contradictione qualicunque, spectatque et spectabit de nostris authoritate et licentia ac etiam de totius nostri conventus voluntate pariter et assensu, collatio et institutio dicti altaris, quoad ponendum personam idoneam, ut premittitur, ad premissa adimplenda charissimo fratri nostro Joanni de Cheviniaco, granatario nostro de Charitate, tanquam fundationi dicti altaris, quandiu vitam duxerit in humanis; post vero ipsius obitum ad suppriorem qui est vel qui pro tempore fuerit, de consilio illorum de ordine, cellerarii, bursarii, infirmarii, eleemosinarii et sacriste, collatio et institutio pertinebit. Quod si infra octo dies, quod absit, de persona idonea ad invicem consentire nequiverint, major pars numero poterit ordinare, et ille de quo sic ordinatum fuerit suum officium quoad dictam capellaniam laudabiliter exequetur. Ipse enim dictum altare nisi de consensu omnium predictorum minime poterit permutare. Tenebitur etiam ad residentiam continuam faciendam, et per se ipsum, nisi causa infirmitatis vel alias rationabili, divinum officium ut superius est expressum exequetur, et si defectum fecerit in premissis, dum tamen sit notabilis per captionem temporalitatis et alio modo debito per suppriorem supradictum et alios puniatur, non obstante contradictione seu appellatione qualicunque et quoad hoc in ipsius collatione seu institutione, per suum proprium juramentum, in pleno capitulo, antequam possessionem dicte capellanie seu temporalitatis ejusdem corporalem adipiscere valeat quoquomodo se habebit obligare. Volumus etiam quod omnia hereditagia empta vel data, redditus legata seu donata, ad usum dicti confratrie apparentia per plures literas, pluribus sigillis autenticis sigillatas, perpetuo remaneant penes vicarium supradictum, pro victu suo et aliis necessariis suis, et omnia alia onera quibus tenetur pro dicta capellania supportanda. Et ut premissa et quodlibet premissorum robur et firmitatem absque immutabilitate seu lesione in futurum permaneant, sigilla nostra presenti ordinatione duximus apponenda. Datum in Charitate, vicesima secunda die mensis januarii, anno Domini millesimo trecentesimo quadragesimo.